የኢትዮጵያ ፕሪምየር ሊግ ላልተወሰነ ጊዜ ተቋርጧል
የኢትዮጵያ እግር ኳስ ፌዴሬሽን ሥራ አስፈፃሚ ኮሚቴ የወንዶች ፕሪምየር ሊግ ውድድር እንዲቋረጥ ውሳኔ አስተላልፏል። ለሊጉ መቋረጥ ምክንያት የሆነውም የፀጥታ ሥጋት መሆኑን ፌዴሬሽኑ አስታው ቋል።የኢትዮጵያ እግር
ኳስ ፌዴሬሽን ሥራ አስፈፃሚ ኮሚቴ ባደረገው አስቸኳይ ስብሰባ የኢትዮጵያ ወንዶች ፕሪምየር ሊግ ቀሪ ጨዋታዎች ላልተወሰነ ጊዜ እንዲቋረጥ ውሳኔ አስተላልፏል። በሊጉ 27ኛ ሳምንት መካሄድ የነበረበት የኢትዮጵያ ቡና
እና መቀሌ ሰባ እንደርታ ጨዋታ በፀጥታ ምክንያት አለመካሄዱ በሊጉ የሚያደርሰውን ተጽዕኖ በጥልቀት በመወያየትና በመመርመር ውሳኔዎችን አሳልፏል። የመጀመሪያው ውሳኔም፤ የሊግ
ኮሚቴው በ27ኛ ሳምንት በኢትዮጵያ ቡና
እና መቀሌ ሰባ እንደርታ መካከል ያለው ጨዋታ ዛሬ በ29/2011 ዓ.ም እንዲካሄድ የወሰነው የጨዋታ መርሐ ግብር እንዲሻርና ጨዋታው እንዳይካሄድ የሚያደርግ ነው። ሌላኛው ውሳኔም፤ ቀጣይ
የፕሪምየር ሊግ ውድድሮች በተገቢው መንገድ እንዲካሄድ ከክለቦችና ከተለያዩ ጉዳዩ ከሚመለከታቸው አካላት ጋር ተነጋግረን እና ተወያይተን ዘላቂ መፍትሄ እስኪሰጥ ድረስ ላልተወሰነ ጊዜ የወንዶች ፕሪምየር ሊግ እንዲቋረጥ የሚያሳስብ ነው። የተለያዩ ወጪዎችና ሌሎች ጉዳዮች በደንቡ መሰረት የሚነሱ ጥያቄዎች በፌዴሬሽኑ የዲሲፕሊን መመሪያ የውድድር ደንብ መሰረት እንዲታዩ ማድረግም ሌላኛው የኮሚቴው ውሳኔ ነው። ግንቦት 25/2011 ዓ.ም ሊካሄድ የነበረው የሁለቱ ክለቦች ጨዋታ በፀጥታ ሥጋት ምክንያት መሰረዙ ይታወቃል። ይህንን ተከትሎም የሊግ ኮሚቴው፤ ግንቦት 27/2011 ዓ.ም በአዳማ አበበ
ቢቂላ በዝግ ስታዲየም እንዲካሄድ ወስኖ ነበር። ይሁን እንጂ የኢትዮጵያ ቡና ክለብ በመቃወሙ እንዲሁም ከመንግሥት የፀጥታ ኃይል በደረሰ መረጃ በድጋሚ ለውጥ ተደርጓል። በዚህም ዛሬ ግንቦት 29/2011 ዓ.ም በአዳማ አበበ
ቢቂላ ስታዲየም ያለ ተመልካች እንዲካሄድ ከውሳኔ መደረሱ ይታወሳል። በተያያዘም ለ69ኛ ጊዜ እየተካሄደ በሚገኘው የፊፋ ኮንግረስ ላይ ኢትዮጵያ ቀጣዩን ኮንግረስ እንድታስተናግድ ተመርጣለች። ትናንት በፓሪስ ዋና ከተማ ፓሪስ በተጀመረው የፊፋ አባል አገራት ኮንግረስ በተደረገ ውይይት 70ኛውን ኮንግረስ እንድታስተናግድ መመረጧን ፌዴሬሽኑ አስታውቋል። በኮንግረሱ ላይ በተካሄደው የፊፋ ፕሬዚዳንታዊ ምርጫም ጂያኒ ኢንፋንቲኖ በድጋሚ ተመርጠዋል። የቀድሞውን ፕሬዚዳንት ተክተው እ.ኤ.አ በ2016 ወደ ሥልጣን የመጡት ኢንፋንቲኖ፤ እ.ኤ.አ እስከ 2023 ድረስ የሚቆዩም ይሆናል። በኮንግረሱ ላይ
የፌዴሬሽኑ ፕሬዚዳንት ኢሳያስ ጂራ፣ ምክትል ፕሬዚዳንቱ ኮሎኔል አወል አብዱራሂም እንዲሁም የጽህፈት ቤት ኃላፊው ዶክተር እያሱ መርሐ ጽድቅ ኢትዮጵያን ወክለዋል። በፌዴሬሽኑ የሥራ አስፈፃሚ ኮሚቴ አባል እንዲሁም የብሔራዊ ሴቶች እግር ኳስ ኮሚቴ ሰብሳቢ ወይዘሮ ሶፊያ አልማሙንም ትናንት ማምሻውን ወደ ስፍራው አቅንተዋል።አዲስ ዘመን ግንቦት 29/2011